DA Den Europæiske Unions Tidende L 324/49

KOMMISSIONENS AFGØRELSE

af 8. december 2010

om vedtagelse af en finansieringsafgørelse for 2010 inden for rammerne af fødevaresikkerhed

(meddelt under nummer K(2010) 8620)

(2010/764/EU)

EUROPA-KOMMISSIONEN HAR —

under henvisning til traktaten om Den Europæiske Unions Funktionsmåde,

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1) (i det følgende benævnt »finansforordningen«), særlig artikel 75,

under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (2) (i det følgende benævnt »gennemførelsesbestemmelserne«), særlig artikel 90,

under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (3), særlig artikel 66, stk. 1, litra c), og

ud fra følgende betragtninger:

(1) I henhold til artikel 75 i finansforordningen og artikel 90, stk. 1, i gennemførelsesbestemmelserne skal der forud for indgåelsen af en forpligtelse til at afholde en udgift over budgettet foreligge en finansieringsafgørelse, som fastslår de vigtigste elementer i en foranstaltning, der medfører en udgift, og som er vedtaget af institutionen eller de myndigheder, som denne har bemyndiget.

(2) Der er planlagt en række foranstaltninger med henblik på ændring af forordning (EF) nr. 882/2004 som beskrevet i Kommissionens rapport til Europa-Parlamentet og Rådet om gennemførelsen af nævnte forordning (4), navnlig foranstaltninger, der vedrører ændring af Rådets direktiv 96/23/EF (5) om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf, og revision af bestemmelserne om finansiering af offentlig kontrol (kontrolgebyrer — artikel 26 til 29 i forordning (EF) nr. 882/2004).

(3) Undersøgelser, der skal vurdere de mulige virkninger af de forskellige valgmuligheder med hensyn til revision af den gældende EU-lovgivning om kontrolgebyrer og kontrol med rester af veterinærlægemidler i animalske fødevarer, skal efter planen gennemføres i 2010.

(4) Artikel 66 i forordning (EF) nr. 882/2004 giver Kommissionen beføjelser til at finansiere de foranstaltninger, der er nødvendige for at sikre anvendelsen af forordning (EF) nr. 882/2004, herunder tilrettelæggelse af undersøgelser.

(5) Der bør afsættes passende finansielle ressourcer til tilrettelæggelse af undersøgelser i forbindelse med en eventuel revision af de gældende bestemmelser om kontrol med restkoncentrationer og om kontrolgebyrer.

(6) Nærværende finansieringsafgørelse kan også dække betaling af skyldig rente som følge af for sen betaling, jf. artikel 83 i finansforordningen og artikel 106, stk. 5, i gennemførelsesbestemmelserne.

(7) Udtrykket »væsentlig ændring« bør defineres som omhandlet i gennemførelsesbestemmelsernes artikel 90, stk. 4, med henblik på anvendelsen af denne afgørelse —

BESTEMT FØLGENDE:

Artikel 1

Tilrettelæggelsen af undersøgelser, der skal støtte revisionen af de gældende bestemmelser om kontrol med restkoncentrationer og om kontrolgebyrer, vedtages hermed. Denne afgørelse er en finansieringsafgørelse som omhandlet i artikel 75 i finansforordningen.

Artikel 2

Det tilskud, der ved denne afgørelse tillades ydet til tilrettelæggelse af undersøgelserne, må højst udgøre 70 000 EUR i forbindelse med kontrolgebyrer og 30 000 EUR i forbindelse med kontrol med restkoncentrationer; tilskuddet finansieres over følgende budgetpost i Den Europæiske Unions almindelige budget for 2010:

— Budgetpost 17 04 07 01.

Denne bevilling kan også dække skyldig rente som følge af for sen betaling.

Artikel 3

Kumulerede ændringer af de beløb, der er tildelt specifikke foranstaltninger, og som ikke overstiger 20 % af det maksimumsbeløb, der er fastsat ved denne afgørelse, betragtes ikke som væsentlige, forudsat at de ikke i betydelig grad påvirker arbejdsprogrammets karakter og målsætninger.

Den anvisningsberettigede kan foretage sådanne ændringer i overensstemmelse med principperne om forsvarlig finansiel forvaltning og proportionalitet.

Artikel 4

Denne afgørelse er rettet til de ved delegation bemyndigede anvisningsberettigede.

Udfærdiget i Bruxelles, den 8. december 2010. På Kommissionens vegne John DALLI Medlem af Kommissionen

(1) EFT L 248 af 16.9.2002, s. 1.

(2) EFT L 357 af 31.12.2002, s. 1.

(3) EUT L 165 af 30.4.2004, s. 1.

(4) KOM(2009) 334 endelig.

(5) EFT L 125 af 23.5.1996, s. 10.